Σεβασμιώτατε Πάτερ καί Δέσποτα.

Ἀξιότιμε Κύριε Ὑπουργέ,

Ἐνδοξότατε Στρατηγέ.

Ἀξιότμοι κύριοι Ἀντιδήμαρχοι καί Ἀντιπεριφερειάρχες.

Εὐλαβέστατοι πρεσβύτεροι καί διάκονοι,

Ἐντιμότατοι Ἄρχοντες καί

Εὐσεβεῖς χριστιανοί καί Ἀδελφοί.

Ἡ σημερινή ἡμέρα, εἶναι πολύ εὐλογημένη καί δεδοξασμένη, διότι ἀναμημνησκόμεθα καί τιμοῦμε δύο πρόσωπα σταθμούς στή ζωή μας. Δύο πρόσωπα πού διαδραμάτισαν σπουδαῖο ρόλο στήν πνευματική ζωή τοῦ μοναστηριοῦ μας καί στήν ἐν γένει παρουσία τους στήν Ἐκκλησία καί στήν κοινωνία μας.

Πολλές φορές περιγράφουμε καί σκιαγραφοῦμε προσωπικότητες τῆς κοινωνίας μας, τοῦ πολιτισμοῦ, τῆς Ἐκκλησίας, τῶν Γραμμάτων, τῶν Τεχνῶν, τῶν Ἐπιστημῶν καί ἄλλες. Στή συγκεκριμένη περιγραφή καί ἀναφορά, εἶναι πολύ λίγα καί πτωχά τά λόγια πού μποροῦμε νά καταθέσουμε.

Τό ὄνομα **Γέρων Γερμανός Δημᾶκος**, καταλαμβάνει ἄπειρες σελίδες ἀναφορᾶς καί γραψίματος, γιά ἕνα ἄνθρωπο τῆς προσφορᾶς καί τῆς θυσίας, τόσο γιά τήν πατρίδα μας, ὅσο καί γιά τήν Ἐκκλησία μας. Εἶναι συνώνυμο, τό ὄνομα **Γερμανός**, μέ τήν ἀλήθεια, τήν αὐθεντικότητα, τόν ἡρωϊσμό, τήν προσφορά στόν συνάνθρωπο, τήν δημιουργία, τήν εὐρυματικότητα, τήν πρωτοπορία, τήν παράδοση, τήν κακουχία.

Ἀκλόνητος καί ἀμετακίνητος στίς ἀρχές καί τίς ἀξίες τῆς ζωῆς. Φλογερός καλόγερος καί ἐκφραστής τῆς παραδόσεως τοῦ μοναχισμοῦ. Ἀνήσυχος καί ἀνυπόμονος πού πάντα στοχαζόταν καί ὁραματιζόταν καί εἶχε μέσα του τό δαιμόνιο τῆς δημιουργίας. Τό μοναστῆρι μας, ἐπί τῶν ἡμερῶν του, ἀνασυγκροτήθηκε καί ἀναδείχθηκε πολιτιστικός καί πνευματικός φάρος τῆς Φθιωτικῆς γῆς καί θρησκευτικό κέντρο ἔλξεως πολλῶν προσκυνητῶν.

Παράλληλα μέ τό κήρυγμα τοῦ θείου λόγου, ἐθεράπευε τίς ἀνάγκες τοῦ λαοῦ. Φωτεινό πνεῦμα, καί σκαπανέας τῆς κοινωνικῆς προόδου. Ὑπηρέτησε τόν Θεό, ἀλλά ἔγινε καί κοινωνικός ὑπηρέτης τοῦ λαοῦ.

Ἀφῆκε ἐποχή ἀνεπανάληπτη, γιά τό ἱστορικό καί πανάρχαιο μοναστῆρι μας, ὡς καλός Σαμαρείτης. Μιά πολύπλευρη προσωπικότητα, μέ σπάνια καί ἀπίθανα προσόντα, λές καί γεννήθηκε πανεπιστήμονας καί εἰδικός γιά ὅλα. Ἡ Μονή φέρει ἀπό τόν Ἀγάθωνα ἀκόμη, τό ὄνομα "Μονή μεταμορφώσεως τοῦ Σωτῆρος". Ἀπό τό 1942, πού ἡγείθηκε ὁ Γερμανός Δημᾶκος, θά μποροῦσε νά ὀναμάζεται "Μονή ἀναμορφώσεως". Ἀναμόρφωση μοναχικῆς πολιτείας, ἀναμόρφωση μοναχικῆς τάξεως, ἀναμόρφωση τοῦ κοινωνικοῦ τομέα, πού καθιστᾶ τή μονή λιμάνι χαρᾶς, παρηγοριᾶς καί ἐλπίδας γιά ὅλους τούς πιστούς πού προστρέχουν στή χάρη τῆς Παναγίας μας.

Ἄνθρωπος σύγχρονος, ἀλλά ἀσκητικός. Ἀφουκράζονταν τίς ἀνησυχίες τῶν ἀνθρώπων καί ἔδεινε λύσεις σέ κάθε τους πρόβλημα. Τόν ἐμπιστεύονταν οἱ ἄνθρωποι γιατί διέθετε σοφία καί σύνεση.

Φύση ἀνήσυχη, δυναμική καί πληθωρική, πρόσφερε τό μόχθο του καί τό εὐρύ του πνεῦμα γιά τόν ἄνθρωπο καί στάθηκε συμπαραστάτης τῶν ἀδυνάμων καί ἀπόκληρων. Μαζί μέ τούς συμμοναστές του, πού τόν στήριζαν καί τόν διευκόλυναν, ἔκτισαν τό παρόν καί ὀραματίστηκαν τό μέλλον μέ ὅλες τίς δυνάμεις τους. Φορτωμένος μέ ἀρετές, εὐεργέτησε τούς συνανθρώπους του. Ἐχάραξε τόν δρόμο μέ τό ἦθος καί ὕφος του καί ἔγινε παράδειγμα φωτεινό γιά ὅλους μας. Ποτέ, ἴσως, ἡ καθιερωμένη στούς κληρικούς προσφώνηση "Ἄξιος", δέν εἶχε τέτοια κορυφαία δικαίωση. Στό πρόσωπο τοῦ Γέροντα Γερμανοῦ, ξεπέρασε ὅλους τούς ὑπερθετικούς βαθμούς τῆς ἀξιωσύνης. Ὑπῆρξε ὑπεράξιος. Μέ τήν Ἐθνική, κοινωνική καί πνευματική συμβολή του, ἐκέρδισε τήν εὔκλεια καί τήν ἀθανασία.

Ἡ συμμετοχή του στήν Ἐθνική Ἀντίσταση, στόν ἀγῶνα τοῦ γένους νά ἀποτινάξει τόν ζυγό τῆς σκλαβιᾶς, τῆς ἐπιβολῆς, τῆς τυραννίας, τοῦ φασισμοῦ καί τοῦ ἐγκλεισμοῦ, τόν κατέστησε στά μάτια τοῦ κόσμου ὡς ἕνα νέον Παπα-φλέσσα, ὡς ἕναν ἀγωνιστή τῆς Δημοκρατίας, ὡς ἕναν ἐκφραστή τῆς θελήσεως τοῦ λαοῦ γιά ἐλευθερία καί πρόοδο. Ἀξίες αἰώνιες, ἀναλοίωτες καί μέ αἷμα ἀποκτημένες.

Τοῦ ἐδόθει, τότε, τό ὄνομα "**Ἀνυπόμονος**", ὄχι τυχαῖα, διότι ἀνυπομονοῦσε νά πάρει μέρος στήν ἀντίσταση, στόν ξεσηκωμό, στήν ἀπελευθέρωση τοῦ γένους, στή σωτηρία τῆς Πατρίδος μας.

Σέ μᾶς ἀνήκει τό χρέος νά τόν τιμήσουμε καί νά τόν μιμηθοῦμε, ὅσο τόν δυνατόν, ἔστω καί ὀλίγον.

Μιά ἀγωνία κατεῖχε τόν Γέροντα Γερμανό, ὅσο ζοῦσε, πῶς θά εὕρει διάδοχό του. Σέ αὐτή του τήν ἀγωνία, ἔδωσε ἀπάντηση ὁ ἴδιος, ὁ Γέροντας, ἀφοῦ ἔκρινε ὡς καταλληλότερον, τόν ἐπί πολλά χρόνια ὑποτακτικό του π. Δαμασκηνόν, γιά τόν ὁποῖον ὑπέβαλλε τήν παραίτηση του καί μέ τήν διαδικασίαν τῶν ἐκλογῶν ἀνέδειξε Ἡγούμενον τῆς Μονῆς Ἀγάθωνος.

Ἔφυγε ἀπό τήν ἐπίγειο ζωή πλήρης ἡμερῶν καί πεπληρωμένος χάριτος Θεοῦ. Στό μοναστῆρι πού ἐργάστηκε, ἀφιερώθηκε, ἔδωσε σῶμα, αἷμα καί ψυχή, ἐτάφῃ τό ἄψυχο σῶμα του καί ἡ ψυχή του πέταξε στό δωροδότη Θεό μας.

Στά αὐτιά μας θά ἠχοῦν πάντοτε τά ἅγια λόγια του, οἱ συμβουλές του, οἱ ρήσεις του, οἱ διηγήσεις του, οἱ ἱστορίες ἀπό τόν πολύπαθο βίο του, οἱ ἐμπειρίες τῆς ζωῆς του. Ὅλα αὐτά μᾶς ἐδίδαξαν, μᾶς γέμισαν γνώσεις, μᾶς ἔμαθαν τήν καλογερική καί πνευματική ζωή καί μᾶς στηρίζουν συνεχῶς, ἀντλώντας δύναμη καί ὑπομονή.

* Ἐπιτρέψατέ μου, Σεβασμιώτατε, νά ἀναφερθῶ δι' ὀλίγων, εἰς τήν προσωπικότητα τοῦ ἀειμνήστου Γέροντος μας, π. Δαμασκηνοῦ.

Ὡς Ἡγούμενος τῆς ἱστορικῆς ἱερᾶς μονῆς Ἀγάθωνος, δὲν δίστασε, νὰ ζήσει σὰν ἕνας ἁπλὸς μοναχός, σὰν ἕνας ἀπὸ τοὺς ὑπόλοιπους μοναχούς, πού δὲν ξεχώριζε καὶ δὲν πρόβαλε τὸν ἑαυτό του, κερδίζοντας τὴν ἀγάπη καὶ τὸ σεβασμὸ τῶν Ἀγαθωνιτῶν πατέρων. Ἦταν, ὁ πατὴρ Δαμασκηνὸς, ἕνα ἀπὸ τὰ πιὸ εὐωδιαστὰ ἄνθη τῆς σύγχρονης Φθιωτικῆς Ἐκκλησίας.

Ταπεινός, εὐπροσήγορος, σοφός, καί συμπαθής στούς ἀνθρώπους, ξεκίνησε τή μοναχική του ζωή μέ πρότυπα καί ζωντανά παραδείγματα τούς Ἁγίους Πατέρας τῆς Μονῆς μας, τόν Ἅγιο Γέροντα Γερμανό καί τόν Ἅγιο Γέροντα Βησσαρίωνα.

Ἄρχισε ἔτσι νά ζυμώνεται μέ τά νάματα τοῦ μοναχικοῦ βίου καί νά καλλιεργεῖται μέσα του ὁ ζῆλος τῆς ἀσκήσεως καί τῆς ὑπακοῆς.

Ὁ π. Γερμανός, διέκρινε μέσα ἀπό τό ἀθῶο καί γαλήνιο βλέμμα καί τούς ὁραματισμούς τοῦ Δημήτρη, τότε, ἕναν νέον μέ ἰδιαίτερα χαρίσματα καί τόν ἐμπιστευόταν στά διάφορα θέματα τῆς μονῆς. Ἔτσι αὐτό, τόν π. Δαμασκηνό τόν ἔκανε νά ἀποκτήσει μεγάλη ἐμπειρία καί γνώση, πού τόν βοήθησαν ἀργότερα καί στήν δική του διακονία, ἀπό τή θέση τοῦ Καθηγουμένου.

Ὁ π. Βησσαρίων, πού τόν παρακολουθοῦσε καί τόν ἐξομολογοῦσε ἀπό μικρό παιδί, εἶδε τίς ἀρετές του καί τόν παρακαλοῦσε νά γίνει μοναχός καί κληρικός καί, μάλιστα, τοῦ ἔλεγε χαρακτηριστικά: «*Γίνε, Δημήτρη μου, μοναχός, καί θά δεῖς τί ἔχει ὁ π. Βησσαρίων γιά σένα*». Προφητικά λόγια!

Ὡς ἱερεύς, ἦταν ὑπόδειγμα. Ἦταν πρᾶος καί γαλήνιος καί αὐτό τό μετέδιδε καί στούς ἄλλους. Ἁπλός καί λιττός χωρίς κομπασμούς καί ὑπερβολές λειτουργοῦσε καί ἐκήρυττε τόν θεῖο λόγο πού ἦταν μεστός καί περιεκτικός ἀπό μηνύματα καί παρηγορία.

Τό 1993 ἐκλέγεται Ἡγούμενος τῆς μονῆς μας καί ἀνεβάζει πνευματικά τό μοναστῆρι καί ἐκπέμπει φῶς σέ ὅλη τήν γύρω περιοχή μέ τήν σοφία του καί τήν ταπείνωσή του. Ἐργάζεται μέ ζῆλο καί πίστη στό Θεό καί στή Παναγία, τήν ὁποία τήν εἶχε προστάτιδα καί βοηθό σέ κάθε του βῆμα.

Τό 1996 ἀρρωσταίνει βαρειά καί χρειάζεται νά μεταβεῖ στό ἐξωτερικό γιά μεταμόσχευση ἥπατος. Πρίν ξεκινήσει γιά τό ἐξωτερικό, πῆγε, ὑποβασταζόμενος ἀπό τούς Ἀδελφούς του, μπροστά στήν εἰκόνα τῆς Παναγίας μας καί τῆς εἶπε: «Μάνα, πεθαίνω, σῶσε με!».

Καί ἡ Παναγία ἀνέλαβε τή σωτηρία τῆς ζωῆς του, στέλνοντας ἄνθρωπον ἱκανόν καί ἄξιον, γιά νά ἐπιτελέσει τά ὅσα θαυμαστά καί ἀνήκουστα συνέβησαν κατά τήν πορεία τῆς ὑγείας του.

Αἰσσθάνονταν σάν νά μήν ἔκανε τίποτε. Δέν εἶχε ἔκτοτε κανένα πρόβλημα καί ἔνοιωθε γερός.

Ἡ Ἰώβιος ὑπομονή του καί ἡ πίστη του στό Θεό ἦταν μεγάλη. Δέν παραπονέθηκε ποτέ, ἀπεναντίας ἔλεγε ὅτι: «*ἡ ἀρρώστεια μου μέ εὐεργέτησε καί ἐμένα καί τό μοναστῆρι μου.*

Παρότι ἀσθενής, συνέχιζε τήν διακονία του ἀκούραστος καί δημιουργικός μέχρι τό τέλος.

Στά χρόνια τῆς ἡγουμενίας του ἡ μονή Ἀγάθωνος ἀνακαινίσθηκε ἐκ βάθρων. Τό Καθολικό, τά κελλιά, οἱ ξενῶνες, οἱ ὑπαίθριοι χῶροι, τά παρεκκλήσια, τό κοιμητήριο, ἡ τράπεζα καί ὅλοι σχεδόν οἱ χῶροι τῆς μονῆς ἐπισκευάσθηκαν καί ἀνανεώθηκαν.

Τό μυαλό του δημιουργικό καί εὐφυές. Γιά κάθε ἔργο πού ἤθελε νά κάνει, ἐρωτοῦσε ὅλους μας, νά τοῦ ποῦμε τή γνώμη μας καί μᾶς ἀνέθετε στόν καθένα ἀπό ἕνα τομέα, γιά νά μᾶς δώσει ἔτσι τή δυνατότητα τῆς συμμετοχῆς καί παράλληλα νά μᾶς κάνει νά ἀγαπήσουμε τό ἔργο αὐτό.

Πάντα βρίσκονταν μέ τό χαμόγελο στά χείλη καί τή μεγάλη ἀγκαλιά του ἀνοικτή πρός ὅλους τούς ἀνθρώπους πού τούς ὑποδέχονταν μέ ἀγάπη καί στοργή. Ὅλοι οἱ ἄνθρωποι ὁμολογοῦν πώς θά τούς λήψει αὐτή ἡ ἀνοικτή ἀγκαλιά καί ἡ παρησία τοῦ Γέροντα.

«*Ὅταν μπαίναμε στό μοναστῆρι τόν βλέπαμε νά σηκώνεται καί νά μᾶς ὑποδέχεται μέ ἀνοικτά τά χέρια του καί ἀμέσως μᾶς «ἔφευγαν» τά μισά προβλήματα πού μᾶς ἀπασχολοῦσαν. Ὅταν στή συνέχεια κουβεντιάζαμε μαζί του «ἔφευγαν» καί τά ὑπόλοιπα καί στό τέλος, φεύγαμε ἀπό τό μοναστῆρι πετώντας*», μᾶς λένε ὅλοι οἱ ἄνθρωποι πού τόν γνώρισαν.

Μεγάλη ἦταν καί ἡ φιλανθρωπία του. Ἐμιμεῖτο τόν ἁγιασμένο Γέροντα Βησσαρίωνα καί βοηθοῦσε τούς ἀνθρώπους πού βρίσκονταν σέ μεγάλη δυσκολία καί ἔνδεια. Πάντοτε εἶχε κάτι νά τούς δώσει μικρό ἤ μεγάλο. Μᾶς ἔλεγε χαρακτηριστικά ὅτι δέν πρέπει νά φεύγει κάποιος, πού ζητάει βοήθεια, ἀπό τό μοναστῆρι μας, χωρίς νά πάρει ἔστω καί κάτι ἐλάχιστον. Δέν ἐπιτρέπεται. Δέν τό θέλει ὁ Θεός καί θά μᾶς κρίνει γιά αὐτό!

Εἶχε μεγάλη εὐαισθησία γιά τίς εὐπαθεῖς ὁμάδες τῶν ἀδελφῶν μας χριστιανῶν καί πρόσφερε πάντα πλούσια τήν ἀγάπη του.

Σέ ἐμᾶς τούς συμμοναστές του ἦταν ὁ πατέρας καί καθοδηγητής μας. Ὁ πνευματικός καί παρηγορητής μας. Δέν μᾶς ἄφησε ποτέ ἀπροστάτευτους καί ἀβοήθητους. Πάντα μᾶς ἔστεργε, καί πάντα μᾶς ἐνίσχυε πνευματικά, δίνοντας πρῶτος αὐτός, τό παράδειγμα τῆς ταπεινώσεως, τῆς ἀγάπης, τῆς μακροθυμίας καί τῆς συγχωρητικότητας. Ζητοῦσε πρῶτος συγγνώμη καί ἤθελε νά τόν συγχωροῦν.

Κάθε βράδυ, μετά τό Ἀπόδειπνο, μᾶς ἁσπάζονταν καί τοῦ φιλούσαμε τό χέρι, ζητώντας του συγγνώμη γιά τυχόν ἀβλεψίες καί λάθη μας. Ποτέ δέν ἐπέτρεπε νά πᾶμε γιά ὕπνο, χωρίς νά πάρουμε τή συγχώρεση ὁ ἕνας ἀπό τόν ἄλλον. **Αὐτό ἦταν τό μόνο πρᾶγμα πού ἀπαιτοῦσε καί μᾶς ἐπέβαλλε νά τό κάνουμε.**

Τιμοῦσε καί ἐσέβονταν τόν Ἐπίσκοπό του καί τόν θεωροῦσε Γέροντα καί πατέρα του. Πάντα μᾶς ἔλεγε νά σεβόμαστε τόν Δεσπότη, τήν κεφαλή τῆς Ἐκκλησίας. «*Δέν ὑπάρχει*, μᾶς ἔλεγε, *Ἐκκλησία χωρίς τόν Ἐπίσκοπον*». Τόν συμβουλεύονταν πάντα καί τόν ἀγαποῦσε χωρίς ἰδιοτέλεια.

Τιμοῦσε ἀκόμη ὅλους τούς κληρικούς καί φιλοῦσε τό χέρι τους καί ἔπαιρνε τήν εὐχή τους.

Μὲ τὸ θεῖο κήρυγμά του καὶ τὴν ἱερὰ ἐξομολόγηση, τοῦ δίνονταν ἡ εὐκαιρία νὰ δείξει τὴν ψυχικὴ του ἀνωτερότητά καὶ τὶς ποιμαντικές του ἱκανότητες.

Οἱ ὁμιλίες του καί τά κηρύγματά του ἦταν μελίρρυτα καί ἄγγιζαν τίς καρδιές ὅλων τῶν ἀνθρώπων, μικρῶν καί μεγάλων, μορφωμένων καί μή. Πάντοτε νηφάλιος δίδασκε μὲ λόγους παρηγορητικοὺς καὶ μεστοὺς καρπῶν ἀγαθῶν, οἱ ὁποῖοι ἀπέπνεαν σπουδαία παρακαταθήκη.

Πολλοί ἄνθρωποι ἐνέσκυψαν στό πετραχῆλι του καί βοηθήθηκαν πνευματικά. Εἶχε γιά ὅλους τόν εἰδικό λόγο πού ταίριαζε στόν καθένα ξεχωριστά καί τούς ἔβγαζε ἀπό τό ἀδιέξοδο. Δέν εἶχε «πνευματικοπαίδια», ὅπως ἔλεγε, διότι δέν ἤθελε ὁπαδούς. Τούς ἔδειχνε ἀπευθείας τόν Χριστό καί τούς ὁδηγοῦσε σέ Αὐτόν!

Ὁ πατὴρ Δαμασκηνὸς δὲν ἀγαποῦσε τὰ μεγαλεῖα καὶ τὴ δόξα τῶν ἀνθρώπων. Ταπεινὸς καὶ πάντα διακριτικὸς σπάνια ἔβγαινε σὲ δημόσιες ἐκδηλώσεις.

Σέ ἕναν κόσμο ποὺ βασιλεύει ἡ λήθη, ἡ ἀδιαφορία καὶ ἡ ἀχαριστία, ἐκεῖνος δὲν ἐνδιαφερόταν γιὰ τίποτε κοσμικό.

Ἀξιοποίησε τὸ στιχουργικὸ καὶ συγγραφικὸ τάλαντο μὲ τὸ ὁποῖο τὸν εἶχε προικίσει ὁ Θεός καί ἔγραψε μεγάλο ἀριθμό ποιημάτων, καθώς καί πεζογραφήματα-διηγήματα, πού δέν πρόλαβε νά τά ἐκδόσει.

Κυκλοφόρησε δύο ποιητικές συλλογές. Ἑκατοντάδες ἀκόμη ποιήματά του παραμένουν ἀνέκδοτα.

Τόν τελευταῖο χρόνο πρίν τήν κοίμησή του, ἔγραφε σχεδόν μέρα παρά μέρα καί ἕνα ποίημα, λές καί ἤξερε ὅτι θά ἀποχωρήσει ἀπό τόν ἐγκόσμιο βίο! Ἦταν δημιουργικός καί παραγωγικός μέχρι τέλους!

Τό γεγονός ποὺ σημάδεψε τὴν πορεία τοῦ π. Δαμασκηνοῦ καί πλέον ζοῦσε μόνο γιά αὐτό, ἦταν *ἡ ἐκταφὴ τοῦ πρὸ δεκαπενταετίας κοιμηθέντος ἀδελφοῦ τῆς μονῆς, ἱερομονάχου π. Βησσαρίωνος Κορκολιάκου*.

Ἡ ἀφθαρσία καὶ ἡ ἀκεραιότητα τοῦ σώματος σὲ συνδυασμὸ μὲ τὴν εὐωδία τοῦ σκηνώματός τοῦ π. Βησσαριωνος, ὑπῆρξε καθοριστικό γεγονὸς καὶ σημεῖο, τὸ ὁποῖο τὸν συγκλόνισε καί τόν προσδιόρισε γιὰ πάντα. Ἡ πίστη του καί ἡ ἀγάπη του γιά τόν ὅσιο Γέροντα Βησσαρίωνα τόν κατέστησαν ὁμολογητή καί ὑπερασπιστή του.

Γιὰ τὴν προσφορὰ τοῦ γέροντα μίλησαν ἡ πληθώρα καὶ ἡ ἀγάπη τοῦ κόσμου. Καὶ ὁμιλοῦν ἀκόμη μέσα στὴν ψυχὴ τοῦ καθενὸς οἱ ἀγαθὲς πράξεις του, ἡ ἀνεπιτήδευτη ἀγάπη του καὶ ἡ ἀφιλένδεικτη ἐλεημοσύνη του.

Ἔφυγε ἀκτήμων. Ὁ ἀνυπέρβλητος πλοῦτος ὑπῆρχε στὴν ψυχή του, ποὺ πάντα συγχωροῦσε, μακροθυμοῦσε, εὐεργετοῦσε, ἀγαποῦσε καὶ στήριζε.

**Σεβασμιώτατε, Ἅγιε Δέσποτα**, σᾶς παρακαλοῦμε νά εὔχεσθε, νά μᾶς ἀξιώσει ὁ Θεός, ἡ Παναγία Μητέρα μας καί οἱ Ἅγιοι τῆς μονῆς μας, νά καταφέρουμε νά συνεχίσουμε ἔστω καί σέ κάποιο μικρό βαθμό τό ἔργο τῶν δύο αὐτῶν σπουδαίων Πατέρων τοῦ π. Γερμανοῦ καί τοῦ π. Δαμασκηνοῦ.

Προσβλέπουμε στή βοήθειά σας, στήν πνευματική στήριξη, στήν ἀγάπη σας, γιά νά ἀνταποκριθοῦμε στή μεγάλη τιμή πού μᾶς ἔκαμε ὁ Θεός, νά ἀποτελοῦμε τή συνέχειά τους, κατά τή μοναστική τάξη.

Σᾶς εὐχαριστοῦμε, Σεβασμιώτατε, ἐκ βαθέων, πού τιμᾶτε μέ τή παρουσία Σας τή μνήμη τῶν Προηγουμένων τῆς μονῆς Ἀγάθωνος καί προσδίδετε σέ αὐτούς τά γέρα καί ἄξια.

Εὐχαριστοῦμε τούς Ἄρχοντες καί τίς ἀρχές τοῦ τόπου μας, καί τούς εὐχόμεθα νά ἔχουν τήν εὐλογία τῆς Παναγίας μας καί τῶν Ἁγίων μας.

Τέλος, εὐχαριστοῦμε ὅλους τούς χριστιανούς Ἀδελφούς μας, πού ἔσπευσαν στή μονή Ἀγάθωνος καί τιμήσαμε ἀπό κοινοῦ τή μνήμη τῶν σεπτῶν Πατέρων μας.

Νά ἔχουμε τήν εὐχή τους καί τίς πρεσβεῖες τους!

Ἄς εἶναι αἰωνία ἡ μνήμη τους!